
A komplement-gátló eculizumab hatásának vizsgálata bullosus pemphigoid humán ex vivo modelljében

Kulcsszavak: hólyagos bőrbetegség; komplement rendszer; gátlószer; neutrofil granulocita
Bevezetés: A bullosus pemphigoid (BP) során keletkező autoantitestek lerakódása mieloid sejtek infiltrációját, a dermo-epidermális junkció degradációját és feszes hólyagok kialakulását eredményezi. Bár a folyamat a komplement-rendszer aktiválódásával jár, a komplement-rendszer kóroki szerepe mindmáig bizonytalan, ami akadályozza a komplement-gátlás esetleges terápiás alkalmazhatóságát.
Célkitűzés: Kísérleteink célja a komplement-rendszer működését gátló eculizumab (C5 ellenes monoklonális antitest) hatásának vizsgálata volt egy általunk beállított, minden elemében humán ex vivo BP modellben.
Módszerek: Egészséges fagyasztott bőrmetszeteket BP-ben szenvedő betegek szérumával kezeltünk, majd egészséges humán vérplazmával inkubálva immunfluoreszcenciával vizsgáltuk a C3 lerakódását. Egészséges neutrofil granulocitákat a vérplazmával együtt adva dermo-epidermális szeparáció jött létre, amit fénymikroszkóppal értékeltünk. Megvizsgáltuk különböző eculizumab-koncentrációknak, illetve eculizumabbal kezelt hematológiai betegek plazmájának a hatását a dermo-epidermális szeparációra. A neutrofilek vándorlását floureszcens festést követő videomikroszkópos vizsgálattal követtük.
Eredmények: BP-ben szenvedő betegek szérumával és egészséges plazmával való kezelés jelentős C3 depozíciót váltott ki a dermo-epidermális junkció mentén, továbbá neutrofil granulociták az egészséges plazmával együtt adva nagymértékű bőrszeparációt váltottak ki a metszeteinken. Az eculizumab 3 µg/ml-es IC50 érték mellett dózisfüggő módon gátolta a dermo-epidermális szeparációt, 20 µg/ml eculizumab pedig teljes gátlást eredményezett. Hematológiai betegségek miatt eculizumab-kezelés alatt álló betegek plazmájának alkalmazásakor szintén nem jött létre dermo-epidermális szeparáció, ami megerősítette a terápiás eculizumab-koncentrációk gátló hatását. Videómikroszkópos kísérleteinkben a neutrofilek jelentős felszaporodását tapasztaltuk a dermo-epidermális határon. Az eculizumab ezt a jelenséget is felfüggesztette, ami a komplement-aktiváció során létrejövő C5a kemotaktikus hatásának a szerepét valószínűsíti.
Következtetések: Az eculizumab terápiásan is elérhető koncentrációk mellett gátolja a dermo-epidermális szeparációt a humán BP modellünkben, feltételezhetően részben a granulociták migrációjának a gátlása által. Eredményeink felvetik az eculizumab esetleges jövőbeni terápiás alkalmazását BP-ben.



